СПОДЕЛЕНИ МИСЛИ

(Интервю за в.”Капитал”, д-р Любомир Киров,  председател на НСОПЛБ)

Кои са основните провали и проблеми при провеждането на здравната реформа от гледна точка на общопрактикуващите лекари и техните пациенти?

Предлагам да систематизираме материята от едрия към близкия план, защото у нас става обратното, един вижда и описва само опашката на слона, друг - ушите, трети - хобота, но никой не вижда целия слон.
Кои са играчите в начинанието, наречено “реформа в здравеопазването”?
Това са: 

І. Държавата и свързаните с нея институции, които създават правила, организират, осигуряват и възлагат (правителства и МЗ, Парламент, НЗОК), като би трябвало да спазват договорното начало и принципите на демократичност.
ІІ. Изпълнителите на медицински услуги - лекари и помощен персонал в цялата система и в частност ПИМП(ОПЛ), които изграждат системата и са важен източник на реално ноу- хау.
ІІІ. Потребители - реални и потенциални - пациентите, една част от които съставляват  първите две групи, а те често забравят това. Участват не само в здравното потребление, но и осигуряване, като работници и работодатели.
ІV. Участници извън страната - финансова подкрепа, ноу- хау.

Да не се забравя!

1. Изпълнителите и потребителите са константа, отношенията между тях са вечни, лекарят ще лекува пациента при всякакви условия и времена (добри или лоши). Това са взаимоотношения от древността, които се развиват и ще продължават в бъдеще.

2. Останалите (І и ІV) са променлива, която или помага, или затруднява, но не може да ликвидира процеса.
3. Всеки от тях има своя задача и носи отговорността за изпълнението й.

Проблеми
1. Липса на ясна визия за крайната цел - каква система за предоставяне на здравни услуги искаме да изградим. Доста хора ходиха по света, похарчиха доста пари, но или не видяха, или не разбраха или умишлено премълчаха това, което са опознали. Много от тях дори са вън от системата.

2. Липса на ясен алгоритъм за начина, по който да се постигне целта. Работи се “на парче”, не се предоставя необходимото “пробно” време за проиграване на определени правила. Липсва последователност.

3. Постоянен финансов недостиг.

Към тези основни проблеми добавяме и нюанси:

· Некомпетентност - наредба за диспансеризация; критерии за качество, заложени в НРД, основен пакет и др.
· Финансов интерес (групов и личен) - позитивен списък; критерии за задължителни консултации със специалист; отпадане на дейности.
· Популизъм, който жертва здравето - реимбурсация на лекарствени средства (дали това, за което се плаща е най-ефективното лечебно средство или най-изгодното икономически; има ли равнопоставеност и т.н.)
· Липса на почтеност - обвинения без доказателства; не се казва на потребителите, че парите стигат за две единици услуга, а не за десет, както се прокламира и още...
· Информационно затъмнение - за четири години постигнахме толкова, колкото другите страни за петдесет; в САЩ след две години ще навлязат промени, които са реалност у нас и те са желани. БЪЛГАРСКИЯТ ЛЕКАР НА ВСИЧКИ НИВА В СИСТЕМАТА  НА 90% Е НА СВЕТОВНО И В ДОСТА СЛУЧАИ НАД ТОВА РАВНИЩЕ. ДОСТЪПНОСТТА НА МЕДИЦИНСКАТА УСЛУГА В БЪЛГАРИЯ Е НА НИВО, КАКВОТО НЯМА В ОСТАНАЛИЯ СВЯТ и т.н.
Проблеми, които касаят ОПЛ в частност.

Ние сме “новороденото дете” на реформата в здравната система. Нов герой по форма и съдържание. Човешкият ресурс за тази промяна бяхме, предимно, бившите участъкови лекари- интернисти и педиатри, по-голямата част от които- специалисти в съответната област. За съжаление, тази наша квалификация бе бързо забравена и постоянно пренебрегвана от държавните институции.

Изведнъж, ни натовариха с безброй задължения, медицински и немедицински, с риск да влезем в конфликт на интереси с останалите колеги, навлизайки в територията на техните специалности, опреснявайки своите знания и умения и изграждайки нови, да бъдем двадесет и четири часа, триста шестдесет и пет дни в годината на разположение на своите пациенти, без ясно регламентирано право на почивка и личен живот. Наемаме персонал, част от който е задължителен, останалата по необходимост; изплащаме възнаграждения, осигуровки, данъци, наеми- тъй като по- голямата част нямаме придобита собственост над амбулаториите си- поради липса на коректен закон; закупуваме оборудване, консумативи; водим собствено счетоводство, за което заплащаме; отговаряме персонално пред всяка институция, която е пряко или косвено, свързана с работата ни; понасяме санкции и глоби. Тази дейност се осъществява в условията на: хронично недофинансиране; постоянно променящи се или липсващи правила; чести прояви на нелоялност от страна на държавните институции. Макар и по- високо в сравнение с периода преди началото на реформата, заплащането на ОПЛ не позволява реализирането на инвестиции в ново оборудване и сгради, повече персонал и осигуряване на допълнителна квалификация в желания от лекаря обем, което би довело до повишаване качеството на предлаганата медицинска услуга и удовлетвореността сред пациентите
След краткия миг на окуражаване, съпътстващ началото на здравната реформа, се сблъскахме с редица, спонтанно възникващи и съзнателно поставяни препятствия. Може би, тези които създадоха новото лице, “новороденото дете” на реформата, изведнъж осъзнаха големите права и отговорности, които му вмениха по закон? Може би, самото дете, твърде бързо стъпи на краката си и с неочаквана отговорност и деловитост пое своите функции на водач на пациента в нейните лабиринти, на “Лекаря на първия контакт” - организатор и координатор на извънболничната помощ? Появи се тенденция към целенасочено ограничаване и отнемане на дейности от ОПЛ, въвеждане на правила, затрудняващи работата му, създаващи конфликт между ОПЛ и колегите от специализираната помощ. Между ОПЛ и избралите го пациенти, бяха поставени лимити за направления, наречени стандарти, които въпреки нашите възражения, бяха обвързани с тежки парични санкции за превишаване или неизпълнение; за различните области на страната бяха заложени различни стандарти, вариращи от 3-7%, което постави в неравнопоставено положение и лекари и пациенти, пациенти от големи и малки населени места, от университетските центрове и останалите  градове в България, бяха наложени санкции за превишаване или неизпълнение на тези стандарти в размер на 500 – 3000лв. Това на практика бяха санкции срещу осигуряването на достъп до специализирана извънболнична дейност на особено нуждаещи се пациенти. Основанието за тези санкции бе чисто математически подход, без да се провери клиничното, етично и такова от страна на пациента основание. Ние ОПЛ желаем да захвърлим, наложената ни непопулярна роля на “Gate-keeper” (пазач на вратата) и да станем “Gate-opener” (човекът, който отваря вратата), но да го правим, опирайки се на своите знания, професионална етика и свобода за вземане на решения, основани на медицина, базирана на доказателствата.
Достатъчно ли е финансирането на системата?

Отговорът е еднозначен - Не.

Правилата са ясни:
- всеки трябва да си заплаща здравноосигурителната вноска.

- вноската постепенно трябва да нараства, съобразно възможностите на осигуряваните лица

- докато се достигне необходимия и размер и обем, ще се доставя безплатно тази медицинска услуга, която може да се покрие от вноската, останалото се заплаща в съответния размер (независимо от кого - държава или физическо лице)
Освен, че е велико изкуство, медицината е: сгради, отопление, електричество, консумативи и т.н., т.е. много финансови средства, които трябва да постъпят от някакъв източник, за да се постигне желаното ниво.

Тук държа да отбележа следното: навсякъде по света се набляга и отдава приоритет на общата медицина (първичната помощ). Основанието на държавата е ниската цена за големия обем услуга, а на медицинската общност - био-психо-социалния подход, холистичния подход. У нас е точно обратното, държавата е обявила война на ОПЛ. Логични причини няма.

Как би могла да се подобри работата - допълнително финансиране, законодателни промени, промяна в структурата, промяна в начина на заплащане на здравните услуги, други?

Ние сме много по-напред в реформата в здравеопазването, в сравнение със страните от югоизточна Европа. Там тя предстои.
Пакетът от услуги, персоналния здравен дом в лицето на домашния лекар, координацията със специалиста, са цели, които обществото в САЩ, например, се надява да постигне около 2006 г.

Ние сме експеримент, опитно поле, в което се проиграва модел на реформа в системата на здравеопазване, който ще обслужва за в бъдеще други, много по-богати страни, които не могат да си позволят социалния, икономически и политически риск от такъв експеримент.
Ние се справяме добре, за малкото време и нищожния финансов ресурс, с който разполагаме.

Това, че нещата не се казват, не означава, че не се случват. Виновниците за мълчанието трябва да понесат отговорността си.

Ключовите думи са ПОЧТЕНОСТ и КОМПЕТЕНТНОСТ (не визирам тук лекарското съсловието), чийто дефицит се доближава до финансовия.

